8
Jesúza' biyone' to beṉ' che'i léprana'
(Mr. 1:40-45; Lc. 5:12-16)
1 Na' ka biyetj Jesúza' lo yaana', beṉ' zan zinogake'ne'. 2 Na' kwite'na' bllin to beṉ' che'ile' lepra', na'ch bc̱hek' xibe' lawe'na', chi'ene':
―X̱an', ṉezid' wak yikwaso' yillwe'ni chak' sheḻ' gueenilo'.
3 Na'ch Jesúza' bx̱oa neena' yic̱hje'na', chi'ene':
―Cheenid'x. Na' ṉaate yikwasa'n.
Na' kon ka golle' ka', lii biyakteyi beena'. 4 Na'ch che' Jesúza'ne':
―Ni to kono yoo ka nak daa ba ben' c̱ho'. Ḻete wyaj lao bx̱oza' kwenc̱he ile'ile' ba biyakilo', na' jwa' daa chiyaḻ' lljoo lao Chioza' ka nllia dii Moiséza' bia' goncho kwenc̱he iṉezi beṉ' ba biyakilo'.
Biyon Jesúza' xmos x̱an soldadka'
(Lc. 7:1-10)
5 Ka billin Jesúza' yell Capernaúma' lii bllinte to x̱an soldad lawe'na', na' got'yoile'ne', 6 chi'ene':
―X̱an', xmosaa die' lillaa, na' net tḻaa kwerp c̱he'na' na' ḻe chey chle'.
7 Na'ch che' Jesúza'ne':
―Na' sa' yiyonee.
8 Na' che' x̱an soldadka'ne':
―X̱an', aga zakii nad' kwenc̱he shoo ḻoo yoo lillaa. Kon ben mandad yiyakile' na' wiyakkzile'. 9 Nia' ka' ḻa' zoa beṉ' chṉabia' nad', na' nad' ḻekzka' chṉabia' soldad c̱ha'ka'. Kat' chep' toe': “Wyaj ni'”, na' chaje'; na' kat' chep' stoe': “Da ni”, na' chide'; na' kat' chizep' xmosaa: “Ben dga”, na' chone'n.
10 Ka beni Jesúza' cho'a xtilleena', bibanile' na' chi'e beṉ'ka' nogake' ḻe':
―Dii ḻi nia' le', bigaṉ' lljtia' to beṉ' Israel beṉ' gonḻilallee nad' ka chonḻilall' beeni nad'. 11 Na' nad' nia' le', beṉ' zan beṉ' zaak doxen yell-lioni gonḻilall'gake' nad' na' lljazoalengake' txen dii Abrahama', dii Isaaca' na' dii Jacoba' yabana' gana' chṉabia' Chioza'. 12 Na' ka nak beṉ'ka' wlej Chioza' nan lljazoagake' gana' chṉabi'e, zane' wzaḻee gana' shgasj shc̱hoḻ, gana' kwellyesh'gake' na' gaoyaax̱ax̱j ḻeye'ka' daa ḻe gakshejlall'gake', daa bi goongakile' iṉabi'e ḻegake'.
13 Na'ch che' Jesúza' x̱an soldadka':
―Biyaj lillo'na', na' gak ka cheenilo' daa chajḻi'o c̱ha'.
Na' lo lla lo gorzə biyaki xmose'na'.
Biyon Jesúza' tobiiṉ c̱he Pédrona'
(Mr. 1:29-31; Lc. 4:38-39)
14 Na'ch wyaj Jesúza' lill Pédrona', na' ble'ile' de tobiiṉ c̱he'na' yo'e dii ḻana'. 15 Na' bex̱' Jesúza' neena' na' bicheje' dii ḻana'. Na' lii wyastie' bene' dii wdaogake'.
Jesúza' biyone' zan beṉ'ka' bi shao'
(Mr. 1:32-34; Lc. 4:40-41)
16 Na'ch ka ba chxoa wbilla', jwa'gake' beṉ' zan gana' zoa Jesúza', beṉ' yoo dii x̱iw'ka', na' shcho'azə dillaa bi'e bichejgakan. Na' ḻekzka' biyone' yog' beṉ' bi shao'. 17 Gok ka' kwenc̱he gok ka wna dii Isaíaza', beena' wdix̱jee daa goll Chioza'ne', daa wne': “Ḻe' bikee yillwe'ka' che'icho na' bene' ka bigaa yeḻ' chey chla c̱hechona'.”
Beṉ'ka' cheengakile' lljanogake' Jesúza'
(Lc. 9:57-62)
18 Na' ka ble'i Jesúza' beṉ' zan inlleb ba nec̱hjgake'ne', bene' mandad telene' beṉ'ka' nakgake'ne' txen shḻaa nisdo'na'lə. 19 Na' wbig' to beṉ' chli' chsedi leya', chi'ene':
―Maestro, cheenid' sa'len' li' gattezə shajo'.
20 Na'ch che' Jesúza'ne':
―Bez'ka' nongakb yech ga chiyoogakb, na' byiṉdo'ka' non lilldo'gakb, san nad', Beṉ' Bseḻ' Chioza' Yell-lioni, bibi lill' de.
21 Na' bchej sto beṉ' nake' Jesúza' txen na' chi'ene':
―X̱an', wza'len' li' gattezə shajo' ka yiyoll guet x̱a'na'.
22 Na'ch goll Jesúza'ne':
―Da, dino nad'. Wikwash'kzə ljwell beṉ' wetka'.
Jesúza' bkweze' be'na' lo nisdo'na'
(Mr. 4:35-41; Lc. 8:22-25)
23 Na'ch wyoo Jesúza' ḻoo barkwa' len beṉ'ka' ba nakgake'ne' txen. 24 Na' shlak zej barkwa' wtese'. Na' wzolo wzechga be'na' lo nisdo'na', na' wzolo chas chataan na' biyoll nisa' ḻoo barkwa'. 25 Na'ch beṉ'ka' nak Jesúza' txen jasbangake'ne', na' che'gake':
―¡X̱an', bisla cho'! ¡Ba chbe'cho yel!
26 Na'ch che' Jesúza':
―¿Berac̱he chlleblikzle? ¿Bic̱he bi nx̱enilall'le nad' kwasḻoḻ?
Na'ch wyase' bsheshlene' be'na' len nisdo'na', na' wlezgakan. 27 Na' beṉ'ka' lle'len Jesúza' ḻoo barkwa' bibangakile' ka bene', na'ch che' ljwellgake':
―¿Noran nak beeni, lla? Ax̱t be'na' na' nisdo'na' chzenaggakan c̱he'.
C̱hop beṉ' Gadara yoogake' dii x̱iwaa
(Mr. 5:1-20; Lc. 8:26-39)
28 Na' ka bllin Jesúza' yell-liona' mbani Gadárana' daa llia shḻaa nisdo'na', c̱hop beṉ' yoogake' dii x̱iw'ka' bchejgake' ḻoo kapsanta' jatiḻgake'ne'. Na' daa ḻe zṉiagake' aga no chak te lo neza' chde gana' zoagake'. 29 Na' besyaagakan che'gakan Jesúza':
―¿Bic̱he za'zo' gani zoanto', Jesús, Xiiṉ Chios? ¿Aba za'zelo' zidsak'zi'o neto' ḻa'kzi biṉ' illin lla sak'zi'nto'?
30 Na' gaoz lle' ba zan kush chaogakb. 31 Na'ch got'yoi dii x̱iw'ka' Jesúza', che'gakan ḻe':
―Shi yibejo' neto' ḻoo yic̱hjlall'do' beṉ'ki, we'gacho' latj yiyoonto' kushka'.
32 Na'ch goll Jesúza' ḻegakan:
―Wakkzan. Ḻi yiyoo shka'.
Na'ch bichej dii x̱iw'ka' na' biyoogakan kushka', na' kushka' lii bxoṉjtegakb na' jabix̱gakb to cho'a yaa na' bxoptegakb ḻoo nisdo'na' na' wche'gakb yel.
33 Na'ch beṉ'ka' chap kushka' bixoṉjdogake', na' ka billingake' lalle'ka' gollgake' beṉ' yellka' doxen ka gok c̱he beṉ'ka' yoo dii x̱iw'ka'. 34 Na'ch wza' yog' beṉ' yellka' zjatiḻgake' Jesúza', na' ka ble'gakile'ne' got'yogakile'ne' yiyaje' gan yoblə.